CELEX: 32020D0048
Language: sk
Date: 2020-01-21 00:00:00
Title: Rozhodnutie Rady (EÚ) 2020/48 z 21. januára 2020, ktorým sa mení rozhodnutie (EÚ) 2019/274 o podpise, v mene Európskej únie a Európskeho spoločenstva pre atómovú energiu, Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Text s významom pre EHP)

21.1.2020   
               
               
                  SK
               
               
                  Úradný vestník Európskej únie
               
               
                  LI 16/1
               
            
         ROZHODNUTIE RADY (EÚ) 2020/48
         z 21. januára 2020,
         ktorým sa mení rozhodnutie (EÚ) 2019/274 o podpise, v mene Európskej únie a Európskeho spoločenstva pre atómovú energiu, Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu
         (Text s významom pre EHP)
         RADA EURÓPSKEJ ÚNIE,
         so zreteľom na Zmluvu o Európskej únii, a najmä na jej článok 50,
         so zreteľom na návrh Európskej komisie,
         keďže:
         
                     (1)
                  
                  
                     Rada 11. januára 2019 prijala rozhodnutie (EÚ) 2019/274 (1) o podpise dohody o vystúpení.
                  
               
                     (2)
                  
                  
                     Európska rada po dohode so Spojeným kráľovstvom rozhodnutím (EÚ) 2019/476 (2) pôvodne predĺžila lehotu na základe článku 50 ods. 3 Zmluvy o EÚ do 12. apríla 2019. Táto lehota bolo ďalej predĺžená do 31. októbra 2019 na základe rozhodnutia Európskej rady (EÚ) 2019/584 (3) prijatého po dohode so Spojeným kráľovstvom a potom do 31. januára 2020 na základe rozhodnutia Európskej rady (EÚ) 2019/1810 (4) prijatého po dohode so Spojeným kráľovstvom.
                  
               
                     (3)
                  
                  
                     V článku 185 treťom odseku dohody o vystúpení v znení úprav (5) sa stanovuje, že pri vykonaní písomného oznámenia o dokončení potrebných vnútorných postupov môže Únia vo vzťahu k akémukoľvek členskému štátu, ktorý uviedol dôvody súvisiace so základnými zásadami vnútroštátneho práva tohto členského štátu, vyhlásiť, že vykonávajúce súdne orgány tohto členského štátu môžu počas prechodného obdobia nad rámec dôvodov pre nevykonanie európskeho zatykača uvedených v rámcovom rozhodnutí Rady 2002/584/SVV (6) odmietnuť vydať jeho štátnych príslušníkov Spojenému kráľovstvu na základe európskeho zatykača. Podľa článku 4 rozhodnutia (EÚ) 2019/274 tie členské štáty, ktoré chcú využiť možnosť uvedenú v článku 185 treťom odseku dohody o vystúpení, o tom informujú Komisiu a Generálny sekretariát Rady pred 15. februárom 2019.
                  
               
                     (4)
                  
                  
                     Vzhľadom na viaceré predĺženia lehoty podľa článku 50 ods. 3 Zmluvy o EÚ je vhodné zmeniť rozhodnutie (EÚ) 2019/274 s cieľom stanoviť novú lehotu, v rámci ktorej by členské štáty, ktoré chcú využiť možnosť stanovenú v článku 185 treťom odseku, mali o tom informovať Komisiu a Generálny sekretariát Rady. Pri tejto príležitosti je vhodné upraviť odkaz na príslušný odsek článku 185 dohody o vystúpení.
                  
               
                     (5)
                  
                  
                     Rozhodnutie (EÚ) 2019/274 by sa preto malo zodpovedajúcim spôsobom zmeniť.
                  
               
                     (6)
                  
                  
                     Ako sa stanovuje v článku 50 ods. 4 Zmluvy o EÚ, Spojené kráľovstvo sa nezúčastnilo na rokovaniach Rady o tomto rozhodnutí, ani na jeho prijatí,
                  
               PRIJALA TOTO ROZHODNUTIE:
         
            Článok 1
            Článok 4 rozhodnutia (EÚ) 2019/274 sa nahrádza takto:
            
               
                  „Článok 4
                  
                  Tie členské štáty, ktoré chcú využiť možnosť stanovenú v článku 185 treťom odseku dohody, o tom informujú Komisiu a Generálny sekretariát Rady pred 28. januárom 2020.“
               
            
         
         
            Článok 2
            Toto rozhodnutie nadobúda účinnosť dňom jeho prijatia.
         
         
            V Bruseli 21. januára 2020
            
               
                  Za Radu
               
               
                  predsedníčka
               
               A. METELKO-ZGOMBIĆ
            
         
         
            (1)  Rozhodnutie Rady (EÚ) 2019/274 z 11. januára 2019 o podpise, v mene Európskej únie a Európskeho spoločenstva pre atómovú energiu, Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (Ú. v. EÚ L 47 I, 19.2.2019, s. 1).
         
            (2)  Rozhodnutie Európskej rady (EÚ) 2019/476 prijaté po dohode so Spojeným kráľovstvom z 22. marca 2019, ktorým sa predlžuje lehota podľa článku 50 ods. 3 Zmluvy o EÚ (Ú. v. EÚ L 80 I, 22.3.2019, s. 1).
         
            (3)  Rozhodnutie Európskej rady (EÚ) 2019/584 prijaté po dohode so Spojeným kráľovstvom z 11. apríla 2019, ktorým sa predlžuje lehota podľa článku 50 ods. 3 Zmluvy o EÚ (Ú. v. EÚ L 101, 11.4.2019, s. 1).
         
            (4)  Rozhodnutie Európskej rady (EÚ) 2019/1810 prijaté po dohode so Spojeným kráľovstvom z 29. októbra 2019, ktorým sa predlžuje lehota podľa článku 50 ods. 3 Zmluvy o EÚ (Ú. v. EÚ L 278 I, 30.10.2019, s. 1).
         
            (5)  Upravené znenie dohody o vystúpení sa uverejnilo v Ú. v. EÚ C 384 I, 12.11.2019, s. 1.
         
            (6)  Rámcové rozhodnutie Rady 2002/584/SVV z 13. júna 2002 o európskom zatykači a postupoch odovzdávania osôb medzi členskými štátmi (Ú. v. ES L 190, 18.7.2002, s. 1).